નેશનલ ઇરાનીયન ટૅન્કર કંપની જે આ જહાજનું કામકાજ સંભાળતી હતી, પાસે નજીકમાં બે જહાજ હતાં અને કંપનીના પ્રવક્તાએ આશ્ચર્ય વ્યક્ત કર્યું કે ચીનની આગશામક હોડીઓ આગ હોલવવા પાણીનો શા માટે ઉપયોગ કરી રહી હતી. તેના બદલે ફીણ વધુ અસરકારક રહેત. ઈરાનના વેપારી સમુદ્રી જહાજમાં હજુ આગ શમી નથી ત્યારે કંપનીએ આગ હોલવવામાં પ્રગતિ ન થવા અંગે નિરાશા વ્યક્ત કરી છે અને કહ્યું છે કે ચીન પૂરતો સહકાર આપતું નથી. અન્ય લોકોએ પણ આ બાબતે ચીનની ટીકા કરી છે. ચીન જે રીતે આગ હોલવવામાં બેદરકારી દાખવી છે તે ટીકાપાત્ર બની છે. ચાઇના મરીન સર્વેલન્સના પૂર્વ ચીન દરિયાઈ એકમના પૂર્વ ડેપ્યુટી યુ ઝીરોંગે કહ્યું કે સાંચી પર બૉમ્બ ફેંકાવાની કે ટૉર્પીડો નાખીને ઉડાવી દેવાની જરૂર હતી. તેનાથી વિસ્ફોટ થાત અને તેનાથી બાકી વધેલું તેલ સળગી ઉઠત જેનાથી દરિયામાં તેલ ઢોળાવાની શક્યતા ઓછી રહેત.